Iohannis a făcut declarații despre legile Justiției, dar nu a spus nimic despre întâlnirea cu premierul: ”Sunt obligat să promulg modificarea Legii 304/2004 privind organizarea judiciară, dar cer Parlamentului să o rediscute în toamnă”

Președintele Klaus Iohannis a declarat azi că și-a epuizat toate căile de atac în privința legii care modifică Legea 304 / 2004 privind organizarea judiciară și că este obligat să o promulge. El a cerut parlamentarilor puterii să o modifice de urgență în toamnă pentru a o pune în acord cu cererile Comisiei de la Veneția.

Iohannis a criticat coaliția PSD-ALDE pentru modul în care au legiferat pe legile Justiției și a amintit de concluziile Comisiei de la Veneția.

Președintele nu a spus nimic despre întâlnirea de ieri cu premierul Viorica Dăncilă, eveniment despre care a comunicat doar Palatul Victoria.

Cele mai importante declarații ale lui Iohannis:

Suntem într-o situație delicată din cauza modului în care coaliția a ales să legifereze netransparent, în ciuda criticilor venite de la societatea civilă, de la parteneri. Cu toate că au fost nenumărate semnale de atenționare, inclusiv din CSM, au legiferat cum au dorit, prost.

Timp de un an și jumătate, prin implicarea exemplară a românilor care au ieșit în stradă, prin eforturile mele și ale opoziției am reușit să ferim legile justiției de cele mai nocive modificări.

Legile adoptate în Parlament au fost atacate la CCR și CCR a găsit în 4 ocazii diferite neconcordanțe cu Constituția și le-a trimis în Parlament. Mai mult, asupra acestor legi s-a pronunțat la solicitarea mea și Comisia de la Veneția.

A emis o opinie preliminară care arată fără echivoc că modificările afectează independența și eficiența justiției și au impact negativ pe lupta anticorupție

Concluziile Comisiei de la Veneția sunt extrem de îngrijorătoare

Independența judecătorilor și procurorilor reprezintă fundamentul unei justiții corecte

E clar că legile justiției trebuie revizuite și îmbunătățite urgent în parlament.

România e membru în UE. Din acest statut derivă obligații privind justiția. E imposibil să construim un sistem de justiție care contravine normelor europene, care ignoră valorile europene

Nesocotirea concluziilor Comisiei de la Veneția ar echivala cu o îndepărtare de facto a României de la valorile de bază ale UE

După finalizarea tuturor posibilităților de contestare, președintele trebuie să promulge legile. La legea care modifică Legea 304/2004 privind organizarea judiciară am epuizat toate căile constituționale și sunt obligat prin Constituție să o promulg. Asta nu înseamnă că parcursul acestei legi s-a finalizat. În virtutea atribuțiilor, solicit expres Parlamentului ca imediat ce se reia sesiunea parlamentară să reintroducă aceste legi în circuitul Parlamentar și să le corecteze

Modificarea Legii 303/2004, recent reexaminată de Parlament, voi sesiza CCR cu solicitarea fermă de a ține cont de opiniile Comisiei de la Veneția

Atrag atenția parlamentarilor din coaliție că loialitatea lor trebuie să fie față de alegători, să facă legi bune pentru români, care își doresc să rămână în UE

Nu trebuie să devenim un exemplu negativ în UE pentru ca unii conducători politici să scape de dosare. Nici un politician nu poate și nu trebuie să tranzacționeze în folos propriu principiile pe cre s-a construit România democratică

Nici un decident politic nu are mandat de la români să facă așa ceva. Faptul că cineva sau un partid a fost ales să conducă nu înseamnă că a fost ales ca să scape pe cineva de închisoare

Standardul legislativ nu trebuie să fie dosarul politic al cuiva. Standardul trebuie să redevină respectul pentru normele de drept și pentru Constituție